**ΒΙΒΛΙΟ Β΄, ΚΕΦ. 3, ΠΑΡ.50-56**

Mόλις με αυτά τα λόγια ολοκλήρωσε την αγόρευσή του και φάνηκε έκδηλα ότι η βουλή τον επιδοκίμασε, ο Κριτίας, επειδή κατάλαβε ότι, εάν άφηνε τη βουλή να αποφασίσει γι΄αυτόν με ψηφοφορία, θα γλίτωνε, και επειδή αυτό έκρινε ότι θα ήταν ανυπόφορο, πλησίασε τους Τριάκοντα, μίλησε για λίγο μαζί τους και μετά βγήκε έξω, διέταξε τους οπλισμένους με μαχαίρια να σταθούν κοντά στο ξύλινο κιγκλίδωμα με τρόπο που να είναι ορατοί από τους βουλευτές. Έπειτα ξαναμπήκε στη βουλή και είπε: «Εγώ, βουλευτές, έχω τη γνώμη ότι είναι έργο ενός άξιου ηγέτη, αν βλέπει ότι οι φίλοι του εξαπατώνται, να μην το επιτρέπει. Και εγώ λοιπόν το ίδιο θα κάνω. Γιατί κι αυτοί εδώ που στέκονται(κοντά στο κιγκλίδωμα) δηλώνουν ότι δεν θα επιτρέψουν να αφήσουμε ελεύθερο έναν άνδρα που βλάπτει απροκάλυπτα την ολιγαρχία. Εξάλλου στους νέους νόμους ορίζεται ότι κανένας από τους τρεις χιλιάδες δεν μπορεί να καταδικαστεί σε θάνατο χωρίς τη δική σας ψήφο, ενώ οι τριάκοντα έχουν το δικαίωμα να καταδικάζουν σε θάνατο όποιον δεν είναι γραμμένος στον κατάλογο. Εγώ λοιπόν, είπε, αυτόν εδώ τον Θηραμένη, τον διαγράφω από τον κατάλογο, με τη σύμφωνη γνώμη όλων μας. Αυτόν λοιπόν, είπε, τον καταδικάζουμε σε θάνατο».

Μόλις τ΄άκουσε αυτά ο Θηραμένης, μ΄ένα πήδημα πήγε κοντά στο βωμό και είπε:« Εγώ, άντρες, προβάλλω την πιο νόμιμη από όλες τις παρακλήσεις: να μην έχει δηλαδή ο Κριτίας το δικαίωμα να διαγράφει από τον κατάλογο ούτε εμένα ούτε όποιον άλλο από σας θέλει, αλλά σύμφωνα με το νόμο που αυτοί θέσπισαν για όσους περιλαμβάνονται στον κατάλογο, με αυτόν να κριθώ και εγώ και εσείς. Και, μα τους Θεούς, είπε, και το εξής γνωρίζω, ότι δηλαδή δεν πρόκειται να με σώσει αυτός ο βωμός. Θέλω όμως να αποδείξω και τούτο, ότι αυτοί εδώ δεν είναι μόνο απροκάλυπτα άδικοι με τους ανθρώπους, αλλά και οι πιο ασεβείς προς τους θεούς. Απορώ όμως, είπε, και με εσάς, καλοί μου άνθρωποι, που μπορεί να μη βοηθήσετε τον ίδιο σας τον εαυτό, παρ΄ όλο που ξέρετε πολύ καλά ότι το δικό μου όνομα δε διαγράφεται από τον κατάλογο καθόλου ευκολότερα απ΄ό,τι το όνομα του καθενός σας».

Ύστερα από αυτά ο κήρυκας των Τριάκοντα πρόσταξε τους Έντεκα να συλλάβουν το Θηραμένη. Μόλις εκείνοι μπήκαν μέσα με τους βοηθούς τους, με επικεφαλής το Σάτυρο, τον πιο θρασύ και τον πιο αδιάντροπο από όλους είπε ο Κριτίας: «Σας παραδίδουμε αυτόν εδώ το Θηραμένη που καταδικάστηκε σύμφωνα με το νόμο. Σεις οι έντεκα να τον συλλάβετε, να τον οδηγήσετε όπου πρέπει και να κάνετε τις παραπέρα ενέργειες».

Μόλις ο Κριτίας είπε αυτά, ο Σάτυρος και οι βοηθοί τράβηξαν το Θηραμένη από το βωμό. Κι ο Θηραμένης, όπως ήταν φυσικό, καλούσε τους θεούς και τους ανθρώπους, για να δουν αυτά που του συνέβαιναν. Οι βουλευτές όμως, επειδή έβλεπαν ότι αυτοί που βρίσκονταν κοντά στο κιγκλίδωμα ήσαν ίδιοι με το Σάτυρο και ότι ο χώρος μπροστά από το βουλευτήριο ήταν γεμάτο φρουρούς, και επειδή ήξεραν ότι αυτοί στέκονταν εκεί οπλισμένοι με μαχαίρια, δεν αντέδρασαν.

Οι Έντεκα έσυραν το Θηραμένη μέσα από την αγορά, αυτός φώναζε δυνατά και φανέρωνε στο λαό τα παθήματά του. Λένε ακόμη και κάτι άλλο που είπε ο Θηραμένης. Όταν, δηλαδή, ο Σάτυρος του είπε ότι αν δε σωπάσει, θα κλάψει πικρά, αυτός απάντησε ρωτώντας τον: «Αν λοιπόν σωπάσω, τότε δε θα κλάψω;». Και, καθώς τον οδηγούσαν με τη βία στο θάνατο, όταν ήπιε το κώνειο, αφού έριξε μακριά ό, τι είχε απομείνει στο ποτήρι, σαν να έπαιζε τον κότταβο, είπε: «Αυτό ας είναι για τον ωραίο Κριτία». Ξέρω, βέβαια, ότι αυτά τα λόγια του Θηραμένη δεν είναι σημαντικά, εντούτοις θαυμάζω αυτόν τον άνδρα για το εξής: δηλαδή για το γεγονός ότι δεν έχασε τη ψυχραιμία του και τη διάθεσή του να αστειεύεται, ακόμη και την ώρα του θανάτου.